b'\n_START_ARTICLE_\nLepenski vir\n_START_PARAGRAPH_\nLepenski vir je mezolitsko i neolitsko nalazi\xc5\xa1te na desnoj obali Dunava u \xc4\x90erdapskoj klisuri, isto\xc4\x8dna Srbija. Sredi\xc5\xa1te je jedne od najzna\xc4\x8dajnijih i najslo\xc5\xbeenijih pretpovijesnih kultura, koja je nazvana po dunavskom viru \xe2\x80\x94 \xe2\x80\x9eLepenski vir.\xe2\x80\x9c Na tom lokalitetu nastala su jedna od prvih sela u Europi, otprilike izme\xc4\x91u 6000. i 5000. godine prije Krista. Ljudi su naselili te prostore jer je ondje uvijek bilo mnogo ribe, pa su se tako mogli nastaniti na jednom mjestu tijekom cijele godine. Ispod naselja star\xc4\x8deva\xc4\x8dke kulture (Lepenski vir IIIa i IIIb) otkriveni su ostatci 7 slojeva naselja mezoliti\xc4\x8dkih ribara i lovaca (Protolepenski vir, Lepenski vir Ia-e, Lepenski vir II) prema kojima je definirana mezoliti\xc4\x8dka, odnosno protoneoliti\xc4\x8dka kultura Lepenskoga vira, ra\xc5\xa1irena na podru\xc4\x8dju \xc4\x90erdapa. U naselju su se nalazila stani\xc5\xa1ta u obliku trapeznoga kru\xc5\xbenog isje\xc4\x8dka. Na \xc4\x8dvrstoj zemljanoj podnici premazanoj crvenkastim vapnencem bilo je pravokutno ognji\xc5\xa1te od kamenih blokova i poplo\xc4\x8dani ulaz. Uz ognji\xc5\xa1te su se nalazili kameni \xc5\xbertvenici i velike figuralne (ljudski lik, ribe) ili apstraktne skulpture izra\xc4\x91ene od rije\xc4\x8dnih oblutaka. Stani\xc5\xa1ta su sva bila okrenuta prema rijeci tako da su u sredini tvorila slobodan prostor \xe2\x80\x93 trg. Glavni voditelj istra\xc5\xbeivanja ovog lokaliteta bio je profesor Dr. Dragoslav Srejovi\xc4\x87, poznati arheolog, akademik i profesor Sveu\xc4\x8dili\xc5\xa1ta u Beogradu. Kultura Lepenskog vira rasprostire se du\xc5\xbe \xc4\x90erdapa na lokalitetima: Lepenski vir, Vlasac, Razvrata, Ikoana, Hajdu\xc4\x8dka vodenica, Alibeg, Padina.'